4.11.2022
RO
Jurnalul Oficial al Uniunii Europene
C 421/37
Regiunile vor fi implicate în punerea în aplicare prin intermediul viitoarelor centre naționale de combatere a cancerului din fiecare stat membru.
Acestea vor facilita: (1) integrarea activităților misiunii prin identificarea sinergiilor în cadrul inițiativelor politice și al investițiilor în domeniul cancerului între nivelul UE, cel național, cel regional și cel local; (2) implicarea actorilor naționali relevanți și a părților interesate care nu aparțin domeniului C&I și sistemelor de sănătate, pentru a include domenii relevante ale controlului cancerului (cum ar fi ocuparea forței de muncă, educația); (3) dialogurile politice privind cancerul și (4) activitățile de implicare a cetățenilor.
Misiunea UE „Refacerea oceanelor și a apelor noastre” Obiectivul strategic al misiunii este de a restabili sănătatea oceanelor și a apelor noastre până în 2030 prin protejarea și refacerea ecosistemelor marine și de apă dulce și a biodiversității, prin prevenirea și eliminarea poluării oceanelor, mărilor și apelor noastre și prin promovarea neutralității emisiilor de dioxid de carbon și a circularității economiei albastre a UE.
Se pune un accent deosebit pe implicarea regională prin intermediul unor „proiecte-far” bazate pe zone.
Acestea sunt concepute ca portofolii de proiecte de cercetare și inovare pentru dezvoltarea și implementarea de soluții transformatoare în patru bazine europene importante: bazinul atlantic și arctic; bazinul Mării Baltice și al Mării Nordului; bazinul Mării Mediterane; bazinul Dunării și al Mării Negre.
Misiunea va fi pusă în aplicare în două etape: dezvoltarea și testarea de soluții (2021-2024) și implementarea și extinderea acestor activități (începând din 2025).
Deși Comisia a alocat aproape 350 de milioane EUR din programul Orizont Europa pentru perioada 2021-2023 pentru a sprijini prima etapă, mobilizarea angajamentelor și bugetelor suplimentare de la actorii publici și privați, inclusiv prin intermediul FEDR, va fi esențială pentru atingerea obiectivelor misiunii.
Conceptul de „regiuni asociate” este integrat în toate activitățile relevante din programul de lucru al misiunii.
„Regiunile asociate” sunt zone cu ecosisteme care pot beneficia de activități demonstrative (de exemplu, regiuni învecinate și/sau regiuni dintr-un alt bazin maritim) și/sau regiuni mai puțin dezvoltate, cu necesitatea de a consolida capacitățile de punere în aplicare a soluțiilor inovatoare dezvoltate în cadrul diferitelor proiecte.
Aceste regiuni vor beneficia de sprijin financiar pentru a pune în evidență fezabilitatea, reproductibilitatea și extinderea soluțiilor inovatoare.
FEDR ar putea promova punerea în aplicare a unor soluții inovatoare la nivel regional.
O cartă a misiunii va colecta angajamente/acțiuni și va reuni toate părțile interesate, de la state membre și țări asociate la regiuni și autorități locale, entități private, ONG-uri și cetățeni.
Misiunea UE „Orașe inteligente și neutre din punctul de vedere al impactului asupra climei” Misiunea vizează realizarea a cel puțin 100 de orașe europene inteligente și neutre din punctul de vedere al impactului asupra climei până în 2030 și asigurarea faptului că acestea vor acționa ca centre de experimentare și inovare pentru a permite tuturor orașelor europene să devină neutre din punct de vedere climatic până în 2050.
Prin abordarea sa orientată către orașe și prin concentrarea pe soluții bazate pe realitatea zonei, programul contribuie la obiectivul de politică al UE privind FEDR, și anume de a avea o Europă mai verde, rezilientă, cu emisii reduse de dioxid de carbon, care se îndreaptă către o economie cu zero emisii de dioxid de carbon, prin promovarea tranziției către o energie curată și echitabilă, a investițiilor verzi și albastre, a economiei circulare, a atenuării schimbărilor climatice și a adaptării la acestea, a prevenirii și gestionării riscurilor, precum și a unei mobilități urbane durabile.
Aceasta contribuie, de asemenea, la obiectivul de politică de a avea o Europă mai aproape de cetățeni, prin promovarea dezvoltării durabile și integrate a tuturor tipurilor de teritorii și de inițiative locale, prin sprijinirea strategiilor de investiții adaptate la nivel teritorial, în orașe și în comunitățile locale, pentru a aborda provocările diverse cu care se confruntă și prin valorificarea potențialului lor de dezvoltare.
Prin intermediul unei cereri de exprimare a interesului, misiunea a invitat orașele să își înregistreze intenția de a deveni neutre din punctul de vedere al impactului asupra climei până în 2030.
Exprimarea interesului a fost evaluată pe baza ambiției orașelor, a nivelurilor lor de pregătire, a angajamentului lor actual și planificat față de obținerea neutralității climatice și de reducerea poluării, precum și pe baza angajamentului lor de a implica cetățenii și părțile interesate relevante în planul climatic al orașului.
Orașele selectate sunt invitate să încheie un contract municipal privind clima (Climate City Contract – CCC), cu sprijinul unei platforme a misiunii.
CCC, care nu este un instrument obligatoriu din punct de vedere juridic, va fi elaborat printr-un proces inovator de cocreare care va implica orașele, autoritățile naționale/regionale, părțile interesate relevante și Comisia.
Acesta se aliniază la strategia regională de specializare inteligentă, plasând orașele pe primul plan, în funcție de nevoile lor reale.
Aceasta va fi o abordare transsectorială, bazată pe cerere și ascendentă, cu angajamente specifice de a implementa și de a extinde soluțiile inovatoare și inteligente în ceea ce privește neutralitatea climatică în toate sectoarele relevante.
CCC include un scenariu de referință convenit; modul în care orașul intenționează să pună în aplicare aceste angajamente până în 2030; și un plan de investiții cu surse de finanțare relevante.